Geran Khas RM1,500 dibayar dua fasa
ALEXANDRA LORNA KUCHING: Geran Khas berjumlah RM1,500 daripada Kerajaan Sarawak kepada
penjual, peniaga kecil-kecilan serta penjaja gerai makanan akan dibayar melalui
dua fasa. Menteri Kerajaan Tempatan dan Perumahan Dato Sri Dr Sim Kui Hian berkata,
bantuan khas Sarawakku Sayang (BKSS) ini adalah inisiatif untuk membantu dan
meringankan kesulitan peniaga kecil dan penjaja termasuk gerai makanan di
seluruh Sarawak dalam masa sukar ini berikutan tempoh Perintah Kawalan
Pergerakan (PKP). “Geran Khas RM1,500.00 ini akan dibayar melalui SarawakPay dalam dua
fasa iaitu RM750 akan dibayar pada April atau Mei 2020 untuk fasa pertama. “Bayaran fasa kedua bagi RM750 lagi akan dibayar pada Jun atau Julai
2020. “Bagi mereka yang tidak mempunyai Akaun SarawakPay dengan alasan yang
boleh diterima akan dibayar secara tunai melalui Bank Simpanan Nasional yang
terdekat menjelang Mei nanti untuk fasa pertama dan Julai 2020 untuk fasa
kedua,” ujarnya dalam satu kenyataan media semalam. Beliau menambah penjaja gerai makanan di dalam kedai kopi layak didaftarkan
tetapi dengan dokumentasi yang diperlukan untuk berdagang secara peribadi.  “Bantuan ini juga diberikan kepada peniaga kecil, penjaja dan penjaja
gerai makanan yang tidak mempunyai lesen atau permit.  “Untuk memenuhi syarat BKSS ini, mereka harus mendaftar dan
mendapatkan permit daripada pihak majlis tempatan masing-masing dengan membuat
permohonan secara dalam talian atau di kaunter. 
 “Tarikh akhir permohonan adalah pada 31 Mei 2020. Permit ini akan sah
sehingga 30 September 2020,” jelasnya. Beliau menambah pembayaran BKSS di bawah kategori ini akan dibuat pada Jun
atau Julai 2020 melalui akaun SarawakPay atau secara tunai melalui Bank
Simpanan Nasional. Antara kriteria yang perlu ada pada peniaga kecil, penjaja atau penjaja
gerai makanan yang tidak berlesen untuk mendapatkan BKSS, adalah peniaga
haruslah orang Sarawak yang menetap dan berdagang di Sarawak dan bermur
mestilah 18 tahun ke atas. Pedagang mestilah pedagang tulen yang pernah berniaga secara fizikal secara
peribadi seperti mengendalikan gerai, kiosk, gerai tepi jalan dan lain-lain
sebelum 1 April 2020. Gerai di dalam kedai kopi layak mendaftar tetapi dengan dokumentasi yang
diperlukan bagi berniaga secara peribadi.  Perniagaan atas talian adalah tidak termasuk untuk mendapatkan BKSS. Pedagang mesti berdaftar dengan Majlis Tempatan dan mendapatkan permit yang
dikeluarkan oleh Majlis. Semua maklumat yang diberikan oleh peniaga mestilah tepat, benar dan
fakta.  Sekiranya ada maklumat palsu atau
tidak tepat yang diberikan,permohonan itu tidak akan dipertimbangkan.Sekiranya
permit telah dikeluarkan, majlis berhak untuk membatalkan permit tersebut. Kuasa dan budi bicara untuk menentukan ketulenan dan kelayakan peniaga
diberi kebenaran dan insentif adalah hak majlis tempatan. Keputusan yang dibuat oleh majlis adalah muktamad dan tidak rayuan
dibenarkan. 
See author's posts
